Tommy Lee Jones

Privat

Tommy Lee Jones vokste opp i San Saba i Texas. Hans far, Clyde C. Jones, jobbet på oljefeltene i Texas, mens moren, Lucille Marie Jones arbeidet i en skjønnhetssalong. Hun ble senere politikvinne. Da Tommy Lee var fire år gammel fikk foreldrene en sønn til, David Michael, som døde kort tid etter. Foreldrenes ekteskap var problematisk til tider på grunn av farens alkoholproblemer. De skilte seg tidlig, men giftet seg igjen i 1968. I 1974 skilte de seg nok en gang. 
Da Tommy Lee var 13 år begynte han å spille amerikansk fotball ved Alamo Junior High School. Dette fortsatte han med også på St. Mark's School of Texas, men her kom han for første gang i kontakt med en dramagruppe. I 1965 begynte han å studere litteratur ved Harvard University mens han fortsatte å spille fotball og delta i dramagrupper. På Harvard delte han rom med Al Gore, som han fortsatt er en nær venn av. Etter at studiene var ferdige i 1969 dro Tommy Lee Jones til New York for å forsøke seg som skuespiller. I New York møtte Tommy Lee skuespilleren Katherine Lardner, barnebarnet til sportsjournalisten Ring Lardner. De giftet seg i 1971, men skilte seg i 1978. En av årsakene skal ha vært at Tommy Lee hadde en affære med modellen Lisa Taylor. I årene etter skilsmissen levde Tommy Lee et utsvevende Hollywood liv før han traff Kimberlea Gayle Cloughtley. De giftet seg i 1981 og fikk etter hvert to barn. Sønnen Austin ble født i 1983 i New Zealand og datteren Victoria kom i 1991. I 1996 traff Tommy Lee den atten år yngre Dawn Laurel under en filminnspilling. Han skilte seg fra Kimberlea og giftet seg i 2001 med Dawn.

Karriere

I 1971 fikk Tommy Lee rollen som Dr. Mark Toland i såpeopera serien One Life to Live. Samtidig var han aktiv på Broadway som teaterskuespiller. I 1975 flyttet han til Los Angeles og spilte forskjellige roller i filmer som Jackson County Jail, The Amazing Howard Hughes og The Betsy. Han ble nominert til Golden Globe for rollen som Doolittle Lynn i filmen Coal Miner’s Daughter.  Gjennom 1980- tallet var Tommy Lee aktiv både i film og fjernsynsserier. Et kommersielt gjennombrudd kom i rollen som Captein Woodrow F. Call i miniserien Lonesome Dove som var en stor suksess, også på NRK. På begynnelsen av 1990- tallet skjøt karrieren fart med filmer som Jaget med Harrison Ford, Batman Forever med Val Kilmer og Men in Black med Will Smith. Han har spilt i to Oliver Stone filmer, JFK og Heaven and Earth'. 
Tommy Lee regisserte en fjernsynsfilm i 1995 og ti år senere regisserte han sin første kinofilm, The Three Burials of Melquiades Estrade, hvor han også spilte hovedrollen selv. Filmen ble presentert på filmfestivalen i Cannes 2005 hvor Jones også vant pris for beste skuespiller. Totalt har Tommy Lee vunnet 19 ulike priser og vært nominert til 24 priser for både TV og film.

Oscar priser og nominasjoner

I 1991 var Tommy Lee nominert til beste skuespiller i bi- rolle for sin innsats i JFK. Han vant samme kategori i 1993 for sin rolle som «marshal Samuel Gerard» i filmen  Jaget (The Fugitive). Han har fått en stjerne på Hollywood Walk of Fame. I 2007 var Tommy Lee nominert til beste mannelige hovedrolle for sin innsats i filmen In the Valley of Elah, men tapte mot Daniel Day-Lewis.

Produksjonsfirma

Jones startet to produksjonsfirma sammen med sin daværende kone, Kimberlea på 1980- tallet; Javelina Film Company and Two J Films. 
Gjennom Javelina regisserte han The Good Old Boys i 1995 og The Three Burials of Melquiades Estrad" i 2005 (som han også produserte). Tommy Lee har nylig kjøpt rettighetene til Ernest Hemingway's bok Islands In The Stream som han skal produsere, regissere og spille i. Innspillingen begynner i mars 2009. Manusbearbeidelsen skjer sammen med Bill Witliff, som også skrev manus til Lonesome Dove.

Interesser

Tommy Lee Jones er en ivrig og dyktig polospiller. Laget hans, San Saba, vant The U.S. Polo Association's Western Challenge Cup i 1993 og Tommy Lee tilbringer store deler av fritiden sin på enten La Cancha de San Saba Polo Field i Florida eller ved en poloklubb i Argentina.  
I over 20 år har Tommy Lee eid og drevet en 12 km² ranch utenfor Alamo Hights i Texas hvor han blant annet aler opp polohester.